ເກີດເຫດລະ​ເບີດ​ ຢູ່ນອກ​ ສໍານັກງານຜູ້ຕາງໜ້າ​ ສຫລ ​ທີ່ລີເບຍ (ວີດີໂອ)
ການ​ໂຈມຕີທີ່ສໍານັກງານ ຜູ້ຕາງໜ້າ​ສະຫະລັດ​ ໃນເມືອງ Benghazi ໄດ້​ສ້າງ​ຄວາມ​ເສຍ​ຫາຍໃຫ້ປະຕູ​ດ້ານ​ໜ້າ​ ສ່ວນຕຶກອາຄານ​ໃຫຍ່​ນັ້ນ ​​ບໍ່​ເປັນຫຍັງ.
ລະເບີດລູກນຶ່ງໄດ້ແຕກຂຶ້ນຢູ່ຂ້າງນອກຂອງສໍານັກງານຜູ້ຕາງໜ້າສະຫະລັດ ໃນເມືອງ Benghazi ທາງພາກຕະເວັນອອກຂອງລີເບຍ ຊຶ່ງບໍ່ມີຜູ້ໃດໄດ້ຮັບບາດເຈັບ ແຕ່ກໍໄດ້ ເຮັດໃຫ້ມີຄວາມເປັນຫ່ວງເປັນໃຍເພີ່ມຂຶ້ນກ່ຽວກັບຄວາມບໍ່ທຸ່ນທ່ຽງຂອງປະເທດ ຂະນະທີ່ລີເບຍພວມວາງແຜນທີ່ຈະຈັດການເລືອກຕັ້ງຄັ້ງປະຫວັດສາດ ເຈົ້າໜ້າທີ່ຄົນນຶ່ງຂອງສະຫະລັດໃນລີເບຍ ກ່າວວ່າ ການໂຈມຕີໃນຕອນຄໍ່າຂອງວັນອັງ ຄານຜ່ານມານີ້ ໄດ້ສ້າງຄວາມເສຍຫາຍໃຫ້ປະຕູດ້ານໜ້າຂອງສໍານັກງານ ເຈົ້າໜ້າທີ່ ທີ່ຂໍສະຫງວນນາມທ່ານນີ້ ກ່າວຕໍ່ VOA ໃນວັນພຸດວານນີ້ວ່າ ຕຶກອາຄານໃຫຍ່ນັ້ນ ແມ່ນບໍ່ໄດ້ຮັບຜົນກະທົບແຕ່ຢ່າງໃດ ເຫດລະເບີດໃນເມືອງ Benghazi ມີຂຶ້ນ 2 ອາທິດ ກ່ອນລີເບຍມີກໍານົດຈັດການເລືອກ ຕັ້ງແບບເສລີໃນທົ່ວປະເທດຂຶ້ນ ຫຼັງຈາກອະດີດຜູ້ນໍາ ທ່ານ Moammar Gadhafi ທີ່ໄດ້ ເຂົ້າຢຶດອຳນາດໃນການກໍ່ລັດຖະປະຫານໃນປີ 1969 ນັ້ນ ໄດ້ຖືກສັງຫານໃນປີກາຍນີ້ ທ່າມກາງການລຸກຮືຂຶ້ນຂອງປະຊາຊົນນັ້ນ ຄວາມເຄັ່ງຕຶງພວມເພີ່ມທະວີຂຶ້ນ ກ່ອນການປ່ອນບັດໃນວັນທີ 19 ມິຖຸນານີ້ ເພື່ອເລືອກ ເອົາສະມາຊິກ 200 ຄົນ ເຂົ້ານັ່ງໃນສະພາ ທີ່ຈະຮ່າງລັດຖະທໍາມະນູນສະບັບໃໝ່ ແລະ ຈັດຕັ້ງຄະນະລັດຖະບານບໍລິຫານປະເທດ ທ່າມກາງການຮຸນແຮງລະຫວ່າງພັກຝ່າຍຕ່າງໆຂອງພວກຊົນເຜົ່າແລະຄະນະລັດຖະບານ ທີ່ຮັກສາການຊົ່ວຄາວ ກໍໄດ້ມີລາຍງານວ່າ ການເລືອກຕັ້ງຈະຕ້ອງຖືກເລື່ອນເວລາອອກໄປ